Laaste Tshwane-leerders geplaas(Argieffoto) Die Gautengse onderwysdepartement sê alle leerders wat gedurende die aanlyn 2023-plasingsproses vir plek in skole aansoek gedoen het, is nou geplaas. Daar is tans nog 176 gr. 8-leerders van Tshwane-Wes wat nog nie met hul skooljaar begin het nie en na verwagting Maandag by ŉ nuwe satellietskool in Pretoria-Noord sal aansluit. “Ons het hard gewerk om kapasiteit in hoëdrukgebiede te verhoog om te verseker dat alle leerders geplaas word,” het Steve Mabona, woordvoerder van die Gautengse onderwysdepartement, gesê. “Teen Maandag was daar 176 gr. 8-leerders in Tshwane-Wes wat nog geplaas moes word. Dié leerders het van 223 ongeplaaste leerders in die distrik oorgebly nadat 47 kinders by die Amandasig Secondary School geplaas is. Dié leerders woon tans klas op ŉ roterende basis by.” Mabona sê die oorblywende 176 leerders sal by ŉ nuwe satellietskool, North Park Secondary School, geplaas word. Hulle begin Maandag met klasse. In die Ekurhuleni-Noord-distrik is 232 ongeplaaste gr. 1-leerders van Olifantsfontein by die Olifantsfontein Primary School geplaas nadat kapasiteit verhoog is. “Olifantsfontein Primary School het 11 bykomende mobiele klaskamers bygekry, waarvan agt tans omskep word vir leerders wat in die skoolsaal onderrig is,” het Mabona gesê. “Van die aanvanklike 501 ongeplaaste gr. 8-leerders in Kempton Park is 106 by skole met beskikbare plek geplaas, terwyl die oorblywende 395 leerders by ŉ satellietskool, geregistreer as Kempton Park Secondary School, geplaas is.” Mabona sê ouers wil egter nie die plasing van hul kinders by dié satellietskool aanvaar nie omdat hulle bekommerd is oor veiligheid weens die ligging van die skool. Samesprekings met dié ouers sal Dinsdag om 17:00 voortduur. In die Johannesburg-Wes-distrik is die aanvanklike 434 ongeplaaste Roodepoort-leerders ook nou by skole geplaas. Altesaam 38 leerders is by skole geplaas waar kapasiteit verhoog is, terwyl 396 leerders ook by ŉ satellietskool, Robinhood College, in Maraisburg geplaas is. “Onderrig by dié skool sal na verwagting Woensdag [môre] begin.”